«Вагъуэ цIыкIум» и ехъулIэныгъэщIэ
Мы махуэхэм Нартан къуажэ Iэтауэ къыщрагъэблэгъэжащ «Кубок победителей» VII Дунейпсо зэпеуэ зэхуэщIам щытекIуа, щапхъэ зытрах «Вагъуэ цIыкIу» ансамблыр (гупым и художественнэ унафэщIыр КъБР-м гъуазджэхэмкIэ щIыхь зиIэ и лэжьакIуэ Къурашэ Эдуардщ).
Жэпуэгъуэм и 18 - 21-хэм къриубыдэу Сочэ къалэ щекIуэкIа зэпеуэм ди къэралми КъухьэпIэ гъунэгъуми я къэфакIуэ гуп нэхъыфIхэр зэхуишэсат. КъэпщытакIуэ гупым хэтащ щэнхабзэмрэ гъуазджэмрэ я цIыху цIэрыIуэхэр, еджапIэ нэхъыщхьэхэм щезыгъаджэхэр.
Зэпеуэм и лIэужьыгъуитIымкIэ «Лъэпкъ къафэ», «Визитная карточка» зыфIащамкIэ - «Вагъуэ цIыкIум» япэ увыпIэр къызэрихьам къыпэкIуэу - сом мин 200 къратащ. КъищынэмыщIауэ, ар ирагъэблэгъащ «Лъэпкъ къафэхэмкIэ IV цIыхубэ саугъэт» зэпеуэм. Ар гъэ къакIуэ мазаем и 17 - 20-хэм Сочэ къалэ щекIуэкIынущ.
«Вагъуэ цIыкIум» дохъуэхъу я ехъулIэныгъэмрэ зэфIэкIымрэ къахэхъуэ зэпыту къэгъуэгурыкIуэну.
Щомахуэ Залинэ.
